Narraria arra madirra oni Zouaopa zama uamoni ssono carri,
siba carri taniuarri madirra maride torrarrariparra.
Pouaza:
Batista,
quequenanarrari.
(Ettizape:
Passo dopaniza niniquide,
inarraro.)
Poua attipa:
—Ticcadeni uimasiri tineborizemanarri!
−nanariza narrari.
—Tibodideni arrima tiquenarri:
“Occa uimasiri onebona.
Rridapanape Deotouira ozanapona” tiquenarri.
Nazana passo dopaniza niquide ticarririzemanarri.
Nema tiquenezape Deo ticcadeni uimasiriza:
“Peperri,
ouati rrimani” nauiuarrine −naui nade Zouao.
Madirra bazima Zouao atti mittemanauiuarrine rrauirronana canarraridenipa oza panani Zerozarecca,
Zodeacca zamaza madirizemanarrarideni bazima bacco bacco narronemanarrari.
Poccadeni uimasiri Deoza ecomeremanezape Zouaopa ueni Zorodao passo dopaniza niqui niqui ihizanabaqqui narrari.
Nazama Zouaopa zama uamoniuarri madizapa pocca eterope camero cone ba nani ssequi naza uezarrari.
Pocca ssoquepe bani etero.
Poua taparipa abissa,
zamacca rrizi oquine narrari.
Zouao mari icanabaqquiza arrirraro uima uati tarrari:
—Madirra dacorarraripa ccarronabote naui.
Ouape taide mari mari onaporaha arra zotodecca mamaride ccarronarrarina deni torrarrari.
Ouape arrimani orrani.
Pina pocca zozossessa onaniuarrinepe oparrire-rrerani.
Poua amoricca sadaria diccade naqui oparrire-rrerani.
Ouape passo dopaniza tiadeni niqui ozanabaqquirraro.
Naraha arra ccarronabote narrarina Deo Corime tibodideniza madiuiuarrine tiadeniza inanarizauitoui −naui nade Zouao.
Nazapa Zeso zama arobeni onini Carireacca oza Nazaretiza madiraha ueni Zorodaouarri qquezipparrari.
Bacco zippazapa Zouao Zeso passo dopaniza niqui izanarrari.
Naza Zeso passo dopaniza totemazapa tocattamacossa nanarra meme touaba narraro.
Deo Corime auato taha pina ococo naha Zesouarri ccaronarrari.
Bacco naronezape memeuarri atti mittaronarrari:
—Tiape occa erredeni.
Tiaza ouati uana tarraro.
Ticca uima bica tarrarorrine ouatizerraro −naui nade Deo.